844.
Na osnovu člana člana 158 stav 3 Ustava Crne Gore, Skupština Crne Gore 25. saziva, na 12. śednici prvog redovnog (proljećnjeg) zasijedanja u 2013. godini, dana 31. jula 2013. godine, donijela je
ODLUKA
O PROGLAŠENJU USTAVNOG ZAKONA ZA SPROVOĐENJE AMANDMANA I DO XVI NA USTAV CRNE GORE
("Službeni list Crne Gore", br. 038/13 od 02.08.2013)
Proglašava se USTAVNI ZAKON ZA SPROVOĐENJE AMANDMANA I DO XVI NA USTAV CRNE GORE, koji je donijela Skupština Crne Gore 25. saziva, na 12. śednici prvog redovnog (proljećnjeg) zasijedanja u 2013. godini, dana 31. jula 2013. godine.
Broj: 00-12/13-1/5
EPA: 254 XXV
Podgorica, 31. jul 2013. godine
Skupština Crne Gore 25. saziva
Predśednik,
Ranko Krivokapić, s.r.
Na osnovu člana 82 stav 1 tačka 2 i člana 158 Ustava Crne Gore, Skupština Crne Gore 25. saziva, na 12. śednici prvog redovnog (proljećnjeg) zasijedanja u 2013. godini, dana 31. jula 2013. godine, donijela je
USTAVNI
ZAKON ZA SPROVOĐENJE AMANDMANA I DO XVI NA USTAV CRNE GORE
Član 1
Amandmani na Ustav Crne Gore (u daljem tekstu: Amandmani) primjenjuju se danom kada ih proglasi Skupština Crne Gore, ako u pogledu primjene pojedinih amandmana ovim zakonom nije drukčije određeno.
Član 2
Zakon o Sudskom savjetu uskladiće se sa Amandmanima u roku od 45 dana od dana stupanja na snagu ovog zakona.
Javni poziv za izbor svih članova Sudskog savjeta raspisaće se u roku od 30 dana od dana usklađivanja propisa iz stava 1 ovog člana.
Izbor predsjednika Vrhovnog suda izvršiće se u roku od 30 dana od dana konstituisanja Sudskog savjeta.
Član 3
Zakon o sudovima uskladiće se sa Amandmanima u roku od 45 dana od dana stupanja na snagu ovog zakona.
Član 4
Zakon o Državnom tužilaštvu uskladiće se sa Amandmanima u roku od 45 dana od dana stupanja na snagu ovog zakona.
Javni poziv za izbor Vrhovnog državnog tužioca raspisaće se u roku od 30 dana od dana usklađivanja propisa iz stava 1 ovog člana, a predlog za izbor Vrhovnog državnog tužioca biće upućen Skupštini u roku od 10 dana od dana isticanja roka javnog poziva.
Član 5
Zakon o Ustavnom sudu Crne Gore uskladiće se sa Amandmanima u roku od 45 dana od dana stupanja na snagu ovog zakona.
Javni poziv za izbor svih sudija Ustavnog suda raspisaće se u roku od 30 dana od dana usklađivanja propisa iz stava 1 ovog člana.
Član 6
Ostali zakoni i drugi propisi uskladiće se sa Amandmanima u roku od 90 dana od dana stupanja na snagu ovog zakona, a propisi za izvršavanje zakona u rokovima utvrđenim tim zakonima.
Član 7
Zakoni i drugi propisi ostaju na snazi do njihovog usklađivanja sa Amandmanima u rokovima određenim ovim zakonom.
Član 8
U zakonima koji se usklađuju sa Amandmanima propisaće se odredba o srazmjernoj zastupljenosti pripadnika manjinskih naroda i drugih manjinskih nacionalnih zajednica u sudovima, Državnom tužilaštvu i Ustavnom sudu, u skladu sa zakonom.
Član 9
Ovaj zakon stupa na snagu danom proglašenja.
Broj: 00-12/13-1/4
EPA: 254 XXV
Podgorica, 31. jul 2013. godine
Skupština Crne Gore 25. saziva
Predśednik,
Ranko Krivokapić, s.r.